### Beslutning

Godkendt.

### Sagsfremstilling

## Resume og sagens baggrund

Koncernen Kalundborg Forsyning efterspørger fra kommunen en konkretisering af servicemål og aktiviteter, der skal bidrage til at opfylde intentioner i ejerstrategien i forhold til at understøtte, at det er attraktivt at etablere og drive industrivirksomhed i Kalundborg Kommune.

En forudsætning for at forsyningens selskaber kan indeholde aktiviteternes afledte omkostninger i indtægtsrammerne er, at servicemålene er fastlagt og godkendt af kommunalbestyrelsen.

Sagen vedrører fastsættelse af et servicemål, der konkretiserer, at koncernen Kalundborg Forsyning skal være certificeret i henhold til ISO standarderne anført nedenfor.

## Indstillinger

Direktøren indstiller at det pålægges koncernen Kalundborg Forsyning at udmønte ejerstrategien ved at sikre, at selskaber i koncernen Kalundborg Forsyning er certificeret i henhold til ISO 9001 Kvalitetsledelse, ISO 22000 Fødevaresikkerhed, hvor det er relevant, ISO 14001 miljøledelse og ISO 45001 Arbejdsmiljøledelse.

## Behandling

Økonomiudvalget, Kommunalbestyrelsen

## Sagsfremstilling

Kalundborg Kommunes ejerstrategi pålægger Forsyningen at støtte op om virksomhedernes lyst til at etablere og drive virksomhed i kommunen ved bl.a. at sikre en konstruktiv og proaktiv dialog med kunderne, at inddrage dem, og det præciseres, at de skal have reel indflydelse.

Industrikunderne efterspørger og forventer høj forsyningssikkerhed, kvalitetssikring, og at Forsyningen agerer bæredygtigt.
Vandforsyning er en kritisk leverance for Kalundborg Kommunes virksomheder indenfor pharma, medico og sundhed. Høj grad af bæredygtig, høj miljømæssig standard indenfor håndtering spildevand, har stor betydning for industrikundernes image og markedsværdi.

Audit er et vigtigt kontrollerende og opfølgende element, når der arbejdes certificeret. Virksomhederne gennemfører løbende audits hos Forsyningens selskaber for at dokumentere og sikre kvaliteten bl.a. for at kunne fastholde egen certificering.
Virksomhederne har igennem mange år udtrykt ønske om og forventer, at  koncernen Kalundborg Forsyning er godkendt efter ISO 9001 Kvalitetsledelse, ISO 22000 Fødevaresikkerhed, hvor det er relevant, ISO 14001 miljøledelse og ISO 45001 Arbejdsmiljøledelse.  Kalundborg Forsyning har siden 2020 været certificeret i alle 4 områder og disse skal fastholdes, så længe industrierne efterspørger det.
At være certificeret efter ISO standarder sikrer kvalitet og sikkerhed i organisationen og fungerer som et fælles sprog, der tales over hele verden og understøtter derigennem de internationale industrier i kommunen.

Certificering betyder, at forsyningen har forpligtet sig til at leve op til en række krav på alle niveauer i organisationen, og at der løbende arbejdes på at forbedre, udvikle og synliggøre arbejdsprocesser så service og kvalitet altid er i top. Certificeringerne skal bidrage til at opfylde ejerstrategiens mål.

For at understøtte industrikundernes forventninger fastsætter Kalundborg Kommune det servicemål, at Forsyningen, så længe det er et kundeønske, skal erhverve og vedligeholde ISO certificering efter de oplistede standarder i de selskaber og forsyningsområder, hvor kunderne omfatter industrikunder, der efterspørger certificering.

## Økonomiske konsekvenser

Der er ingen økonomiske konsekvenser for Kalundborg Kommunen.  Beslutningen har udelukkende økonomisk konsekvens for koncernen Kalundborg Forsyning. I eksempelvis selskabet Kalundborg Vandforsyning A/S beløber de årlige omkostninger sig til 1,2 mio. kr.

### Sagens forløb

23-03-2022 Økonomiudvalget
Anbefales.